CELEX: 52012PC0141
Language: ro
Date: 2012-03-28
Title: Propunere de DIRECTIVĂ A CONSILIULUI de modificare a anexei I la Directiva 94/62/CE a Parlamentului European și a Consiliului privind ambalajele și deșeurile de ambalaje

|
			
		
		
		52012PC0141
		
			Propunere de DIRECTIVĂ A CONSILIULUI de modificare a anexei I la Directiva 94/62/CE a Parlamentului European și a Consiliului privind ambalajele și deșeurile de ambalaje /* COM/2012/0141 final - 2012/0070 (NLE) */
			
				
		
		
			
			   	EXPUNERE DE MOTIVE
Articolul 3 punctul 1 din Directiva 94/62/CE
privind ambalajele și deșeurile de ambalaje prevede o definiție
generică a ambalajelor și criteriile pentru interpretarea acestor
definiții și pentru a stabili ce este și ce nu este ambalaj.
Anexa I la directivă conține o listă de exemple pentru
ilustrarea aplicării acestor criterii. Conform cerințelor din
articolul 3 punctul 1 din Directiva 94/62/CE, Comisia trebuie să examineze
și, dacă este necesar, să revizuiască lista exemplelor
ilustrative pentru definiția ambalajelor prezentată în anexa I.
Pentru a armoniza în continuare interpretarea definiției ambalajelor în
UE, anexa I la Directiva 94/62/CE este revizuită pentru a adăuga noi
exemple ilustrative care au fost discutate cu statele membre. 
Măsura este necesară în vederea
clarificării cazurilor în care delimitarea între ceea ce este și ceea
ce nu este ambalaj rămâne neclară. Scopul este de a facilita
implementarea și aplicarea cadrului legislativ privind ambalajele și
de a crea condiții de concurență echitabile pentru operatorii
economici de pe piața internă a UE.
În consecință, Comisia a înaintat un
proiect de directivă pentru a fi supus votului în cadrul comitetului
instituit în temeiul articolului 21 din directivă. În cadrul reuniunii din
12 decembrie 2011, comitetul nu a emis un aviz referitor la proiectul
de directivă. Având în vedere poziția adoptată de comitet,
elementul „suporturi de etichete autoadezive” a fost eliminat din propunere.
Prin urmare, conform procedurii prevăzute
la articolul 5a din Decizia 1999/468/CE, se transmite Consiliului o propunere
de directivă a Consiliului, care se înaintează și Parlamentului
European.
2012/0070 (NLE)
Propunere de
DIRECTIVĂ A CONSILIULUI
de modificare a anexei I la Directiva
94/62/CE a Parlamentului European și a Consiliului privind ambalajele
și deșeurile de ambalaje
(Text cu relevanță pentru SEE)
CONSILIUL UNIUNII EUROPENE,
având în vedere Tratatul privind
funcționarea Uniunii Europene, 
având în vedere Directiva 94/62/CE a
Parlamentului European și a Consiliului din 20 decembrie 1994
privind ambalajele și deșeurile de ambalaje[1],
în special articolul 3 punctul 1,
având în vedere propunerea Comisiei Europene,
întrucât:
(1)       Articolul 3 punctul 1 din
Directiva 94/62/CE definește noțiunea de „ambalaj” stabilind o serie
de criterii. Articolele enumerate în anexa I la directiva menționată
sunt exemple care ilustrează aplicarea criteriilor respective.
(2)       Din rațiuni de
certitudine juridică și de armonizare a interpretării
definiției noțiunii de „ambalaj”, este necesar să se
revizuiască și să se modifice lista de exemple ilustrative
pentru a clarifica unele cazuri suplimentare în care delimitarea între ceea ce
este și ceea ce nu este ambalaj rămâne neclară. Revizuirea se
face în urma solicitărilor din partea statelor membre și a
operatorilor economici de a consolida implementarea directivei și de a
crea condiții de concurență echitabile pe piața
internă. 
(3)       Prin urmare, Directiva
94/62/CE trebuie modificată în consecință.
(4)       Comitetul instituit prin
articolul 21 din Directiva 94/62/CE nu a emis un aviz referitor la
măsurile prevăzute de prezenta directivă și, prin urmare,
Comisia a transmis Consiliului o propunere cu privire la măsurile
respective, pe care a înaintat-o de asemenea Parlamentului European,
ADOPTĂ PREZENTA DIRECTIVĂ:
Articolul 1
Anexa I la Directiva 94/62/CE se
înlocuiește cu textul din anexa la prezenta directivă.
Articolul 2
1.           Statele membre asigură
intrarea în vigoare a actelor cu putere de lege și a actelor
administrative necesare pentru a se conforma prezentei directive până cel
târziu la 30 septembrie 2013. Statele membre comunică de îndată
Comisiei textul acestor acte.
Atunci când statele membre adoptă aceste
acte, ele cuprind o trimitere la prezenta directivă sau sunt însoțite
de o astfel de trimitere la data publicării lor oficiale. Statele membre
stabilesc modalitatea de efectuare a acestei trimiteri.
2.           Statele membre comunică
Comisiei textul principalelor dispoziții de drept intern pe care le
adoptă în domeniul reglementat de prezenta directivă.
Articolul 3
Prezenta directivă intră în vigoare
în a douăzecea zi de la data publicării în Jurnalul Oficial al
Uniunii Europene.
Articolul 4
Prezenta
directivă se adresează statelor membre.
Adoptată la Bruxelles, .
                                                                       Pentru
Consiliu
                                                                       Președintele
ANEXĂ 
„ANEXA
I
EXEMPLE ILUSTRATIVE PENTRU CRITERIILE
MENȚIONATE LA ARTICOLUL 3 PUNCTUL 1
Exemple ilustrative pentru criteriul (i)
Constituie ambalaje
Cutiile pentru dulciuri
Folia care acoperă carcasele de compact
discuri
Pungile în care se expediază cataloage
și reviste (cu o revistă înăuntru)
Șervețele dantelate pentru
prăjituri, vândute împreună cu prăjiturile
Rolele, tuburile și cilindrii în jurul
cărora este înfășurat un material flexibil (de exemplu folie de
plastic, folie de aluminiu, hârtie), cu excepția rolelor, tuburilor
și cilindrilor destinați a fi părți ale unor echipamente de
producție și care nu se utilizează cu scopul de a prezenta un
produs ca unitate de vânzare
Ghivecele pentru flori destinate exclusiv
vânzării și transportării plantelor, însă nedestinate
păstrării împreună cu planta pe parcursul ciclului de
viață al acesteia
Flacoanele din sticlă pentru soluții
injectabile
Cutiile cilindrice pentru compact discuri (vândute
împreună cu compact discurile, însă nedestinate utilizării ca
mijloc de depozitare)
Umerașele pentru haine (vândute împreună
cu un articol de îmbrăcăminte)
Cutiile de chibrituri
Sistemele de izolare sterile (pungi, tăvi
și materiale necesare menținerii sterilității produsului)
Capsulele pentru băuturi (de exemplu cafea,
cacao, lapte), care rămân goale după utilizare
Buteliile din oțel reîncărcabile,
utilizate pentru diferite tipuri de gaze, cu excepția extinctoarelor
Nu constituie
ambalaje
Ghivecele pentru flori destinate
păstrării împreună cu planta pe parcursul ciclului de
viață al acesteia
Cutiile pentru scule
Pliculețele pentru ceai
Învelișurile de ceară din jurul brânzei
Membranele pentru cârnați
Umerașele pentru haine (vândute separat)
Capsulele de cafea, dozele de cafea din folie de
aluminiu și dozele de cafea din hârtie de filtru, care sunt aruncate
împreună cu cafeaua după utilizare
Cartușele pentru imprimante
Carcasele pentru compact discuri, DVD-uri și
casete video (vândute cu un compact disc, un DVD sau o casetă video
înăuntru)
Cutiile cilindrice pentru compact discuri (vândute
goale și destinate utilizării ca mijloc de depozitare)
Capsulele solubile pentru detergenți
Lanternele pentru cimitir (recipiente pentru
lumânări)
Râșnițele mecanice (integrate în
recipiente reîncărcabile, de exemplu râșnițele de piper
reîncărcabile)
Exemple ilustrative pentru criteriul (ii)
Următoarele produse constituie
ambalaje, dacă au fost concepute pentru a fi umplute la punctul de vânzare
Sacii din plastic sau din hârtie
Farfuriile și paharele de unică
folosință
Folia stretch alimentară
Pungile pentru sandvișuri
Folia de aluminiu
Husele din folie de plastic pentru protejarea
hainelor curățate în curățătorii
Buteliile din oțel reîncărcabile,
utilizate pentru diferite tipuri de gaze, cu excepția extinctoarelor
Nu constituie ambalaje
Agitatoarele
Tacâmurile de unică folosință
Hârtia de împachetat (vândută separat)
Formele din hârtie pentru copt (vândute goale)
Șervețelele dantelate pentru
prăjituri, vândute fără prăjituri 
Exemple ilustrative pentru criteriul (iii)
Constituie ambalaje
Etichetele agățate direct de un produs
sau atașate la acesta
Constituie parte a unui ambalaj
Peria de rimel care face parte integrantă din
capacul recipientului
Etichetele adezive atașate unui alt articol
de ambalaj
Capsele metalice
Manșoanele de plastic
Dispozitivul de dozare care face parte
integrantă din sistemul de închidere al recipientului pentru
detergenți
Râșnițele mecanice (integrate în
recipiente fără posibilitate de reîncărcare, pline cu un anumit
produs, de exemplu râșnițele de piper pline cu piper)
Nu constituie ambalaje
Etichetele de
identificare prin radiofrecvență (RFID)”
[1]               JO L 365, 31.12.1994, p. 10.